Worcester F 80 Distinctiones

221 Rethe

Rethe. *Duc in altum et laxate recia in capturam*, [Luc. 5:4]. Aque sunt populi,[[1]](#footnote-1) mare est seculum, nauis est ecclesia, altitudo est sublimitas, apostolice sedis potestatis. Vni, id est, Petro dictum est duc in altum. Sed pluraliter dictum est *laxate recia*, id est, predicate. Et sicut mare semper est amarum et turbulentum, ita in seculo. Nusquam pax, securitas, aut quies, sed timor, labor, et dolor.

¶ Nam [1 Joan. 5:19]: *Mundus in maligno positus est*. Vbi risus dolore miscetur, vbi sicut in mari maiores deuorant minores, Psal. [13:4]: Devorent *plebem meam sicut escam panis*? Et in Eccli. [13:23]: *Venatio leonis onager in eremo, sic pascua divitum pauperes*. Quicquid delirant reges, plectuntur Achiui.

¶ Item, sicut rete multis et variis filis atque cordulis et nodis contexitur, sic predicacio diuersis auctoritatibus, rationibus, exemplis, figuris, similitudinibus, sensibus. Procedit nunc simpliciter, nunc subtiliter, nunc de penis, nunc de premiis, nunc de viciis, nunc de virtutibus. Vt iam verum sit, illud poeticum, singulam, quoque locum teneant sortita decenter.

¶ Item in retibus capiuntur pisces, et in aqua, volucres sed in aere, bestie sed in terra. Sic in predicacione reuocantur voluptuosi ad continenciam, superbi ad humilitatem, violenti ad mansuetudinem.

1. aque sunt populi ] Lambeth, F 128 *corr.* sunt proprio F 80. [↑](#footnote-ref-1)